О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗА ДОНОШЕЊЕ ЗАКОНА

Разлози за потврђивање Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за „Програм ефикасног водоснабдевања и пречишћавања отпадних вода за еколошке и одрживе градове у Републици Србији („Зелени градови”) (DKTI)”, који је потписан 27. децембра 2024. године у Франкфурту на Мајни и Београду (у даљем тексту: Споразум о зајму), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2024. годину („Службени гласник РС”, бр. 92/23 и 79/24) у члану 3. одобрено је задуживање код Немачкe развојнe банкe (KfW) за спровођење Програма водоснабдевања и пречишћавања отпадних вода у општинама средње величине у Србији, Зелени градови у износу до 70.000.000 евра, који се односи на споразум о зајму за Програм ефикасног водоснабдевања и пречишћавања отпадних вода за еколошке и одрживе градове у Републици Србији („Зелени градови”) (DKTI)” у износу до 70.000.000 евра (у даљем тексту: Програм).

Закључком Владе 05 Број: 48-12979/2024 од 26. децембра 2024. године, утврђена је Oснова за вођење преговора са Немачком развојном банком KfW, Франкфурт на Мајни, у вези са одобравањем зајма за Програм, одређен је преговарачки тим Републике Србије и усвојен нацрт Споразума о зајму.

Програм ће представљати финансијску допуну и даље проширење инвестиционих мера у текућем, већ потписаном програму „Водоснабдевање и пречишћавање отпадних вода у општинама средње величине у Србији VI” (у даљем тексту: „Програм VI”). Програм је дефинисан у складу са циљевима и приоритетима Националне стратегије управљања водама до 2034. године који су усмерени на унапређење сектора управљања комуналним отпадним водама, циљевима и приоритетима које је Влада Републике Србије дефинисала у оквиру преговора о приступању ЕУ у вези са Поглављем 27, резултатима прве фазе Програма VI, као и добро успостављеном концепту имплементације који је примењен на претходним Програмима, чија је реализација успешно завршена изградњом свих планираних инвестиција за које су у потпуности искоришћена уговорена средства.

Од посебног је значаја и то што се реализацијом Програма, доприноси правовременом испуњењу преузетих међународних обавеза у процесу приступања Европској унији у оквиру преговора Републике Србије за Кластер 4, као и испуњењу циљева Агенде УН 2030 за одрживи развој и Зелене агенде за Западни Балкан.

Овај програм је наставак претходног Програма VI, у коме су у првој припремној фази учествовали градови Вршац, Кикинда, Смедерево, Пожаревац, Јагодина, Пирот и Трстеник. Услед пораста тржишних цена током припремне Фазе 1 Програма VI увидело се да неће бити довољно финансијских средстава за извршење свих планираних активности у оквиру Фазе 2 програма, тј. за изградњу и реконструкцију канализационе мреже и изградњу постројења за прераду отпадних вода.

Током 2023. године одржана је серија састанака на тему Програма који је првенствено намењен енергетској ефикасности али и санацији и изградњи и реконструкцији канализационе мреже и изградњи постројења за прераду отпадних вода. На њима су присуствовали представници како градова тако и комуналних предузећа из: Вршца, Кикинде, Смедерева, Пожаревца, Јагодине, Пирота, Трстеника, Крушевца и Врања. Током јуна 2024. године Записник са састанка (Minutes of Meeting) је потписан од стране учесника и надлежних институција и стекли су се услови за почетак преговора са Немачком развојном Банком о новом инвестиционом кредиту.

Програм има за циљ да обезбеди урбану инфраструктуру коју развија на одржив, флексибилан, ефикасан и економичан начин, као и рационално коришћење водних и енергетских ресурса. Фокус финансирања је на мерама заштите животне средине и побољшања услова живота локалног становништва у градовима и општинама, као и примена иновативних технологија у циљу заштите животне средине. Циљна група ће имати користи од побољшаних услуга водоснадбевања и отпадних вода, чистије животне средине и повећане заштите од последица временских појава повезаних са климатским променама.

Услови зајма су усклађени са захтевима Организације за економску сарадњу и развој (Organisation for Economic Co-operation and Development - OECD) који се примењују на дан потписивања споразума о зајму, како би био признат као Званична развојна помоћ (Official Development Assistance - ODA). KfW ће oбезбедити рефинансирање зајма одобреног у складу са условима овог споразума о зајму субвенционисањем камата из буџетских средстава са ниским каматама које обезбеђује Савезна Република Немачка за пројекте који испуњавају критеријуме прихватљивости у оквиру политике развоја. Предложени финансијски услови задуживања код KfW-а су оцењени као повољни и прихватљиви, са становишта управљања јавним дугом и буџетских могућности Републике Србије за уредно сервисирање обавеза које ће преузети на основу овог кредитног аранжмана.

За кредитно финансирање Програма предложени су следећи финансијски услови:

* Зајмопримац је Република Србија коју заступа Влада Републике Србије делујући преко и путем Министарства финансија;
* износ зајма је 70.000.000 евра;
* период расположивости зајма је до 30. јуна 2030. године;
* период отплате зајма - прва рата отплате главнице доспева 15. маја 2030. године, а последња 15. маја 2040. године;
* каматна стопа - каматна стопа ће се утврдити на основу Блумберг странице „ICAE”. На утврђени износ каматне стопе обрачунава се маржа која износи 0,65% на годишњем нивоу;
* накнада за организовање посла плаћа се једнократно у износу од 0,50% износа зајма;
* провизија на неповучена средства обрачунаваће се по стопи од 0,25% годишње на неискоришћени износ зајма и плаћа се полугодишње за протекли период, на дан 15. мај и 15. новембар свaкe гoдинe, а први пут 15. маја 2026. године, aли нe прe одговарајућег датума кojи слeди нaкoн ступања на снагу и правоснажности Споразума о зајму;
* затезна камата за доцњу у плаћању обавеза зајмопримца, обрачунава се по стопи од 200 базних поена на годишњем нивоу изнад редовне каматне стопе.
* Зајмопримац ће пренети до 30% износа зајма општинама и њиховим одговарајућим јавним комуналним предузећима задуженим за управљање отпадним водама у виду зајма према условима дефинисаним у чл. 5.1 и 6.1 Споразума о зајму и најмање 70% износа зајма као грант.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за „Програм ефикасног водоснабдевања и пречишћавања отпадних вода за еколошке и одрживе градове у Републици Србији („Зелени градови”) (DKTI)”, који је потписан 27. децембра 2024. године у Франкфурту на Мајни и Београду, у оригиналу на енглеском језику.

Одредба члана 2. овог закона садржи текст Споразума о зајму између KfW, Франкфурт на Мајни и Републике Србије коју заступа Влада Републике Србије делујући преко и путем Министарства финансија за „Програм ефикасног водоснабдевања и пречишћавања отпадних вода за еколошке и одрживе градове у Републици Србији („Зелени градови”) (DKTI)”, у оригиналу на енглеском језику и у преводу на српски језик.

Одредбом члана 3. овог закона уређује се ступање на снагу овог закона.

IV. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.